Diari Oficial de la Generalitat Valenciana


Sumari del DOGV 6508, del 27-04-2011 (2011/4626)

RESOLUCIÓ d'1 d'abril de 2011, de la Direcció General d'Energia, per la qual s'atorga a Iberdrola Distribucion Eléctrica, SAU, autorització administrativa per a les instal·lacions elèctriques de la nova subestació transformadora de 132/20 kV denominada ST Alginet, s'aprova l'annex al projecte tècnic de la instal·lació elèctrica i es declara, en concret, la seua utilitat pública. Expedient número ATASCT/2008/709/46.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6508

Data del DOGV
:   27-04-2011

Secció del DOGV
:   III. ACTES ADMINISTRATIUS - A) AUTORITZACIONS I CONCESSIONS

Número del document
:   2011/4626


Data del document
:   01-04-2011

Organisme emissor
:   Conselleria d'Infraestructures i Transport

Tipus de document
:   Resolució

Descriptors 

:   * empresa privada

RESOLUCIÓ d'1 d'abril de 2011, de la Direcció General d'Energia, per la qual s'atorga a Iberdrola Distribucion Eléctrica, SAU, autorització administrativa per a les instal·lacions elèctriques de la nova subestació transformadora de 132/20 kV denominada ST Alginet, s'aprova l'annex al projecte tècnic de la instal·lació elèctrica i es declara, en concret, la seua utilitat pública. Expedient número ATASCT/2008/709/46. [2011/4626]  
Vist l'escrit presentat per Iberdrola Distribución Eléctrica, SAU, domiciliada a l'efecte de notificacions al c/ Menorca, 19, 46471 València, amb data 28 d'octubre de 2008, davant del Servici Territorial d'Energia de València, pel qual sol·licita que se li concedisca autorització administrativa i s'aprove el projecte d'execució per a les instal·lacions elèctriques de la nova subestació transformadora de 132/20 kV, denominada ST Alginet, situada en el polígon 19, parcel·la 25, del terme municipal d'Alginet, a la província de València (ATASCT/2008/709/46).  
Al mencionat escrit, s'adjunta el projecte tècnic de l'esmentada instal·lació, firmat pel tècnic competent i visat pel col·legi oficial corresponent de 6 de març de 2008.  
Vist que va ser realitzada la informació pública de la mencionada sol·licitud, per mitjà de publicació en el Butlletí Oficial de la Província de València de 16.01.2009 i als efectes previstos en l'article 9 del Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, i s'ha realitzat una segona publicació en el mateix Butlletí Oficial de la Província de València de 13.03.2009 als efectes de l'esmentat article 9 del referit Decret 88/2005 i també de l'article 4 de la Llei 2/1989, de 3 de març, Sobre Impacte Ambiental.  
  
D'acord amb la documentació que hi ha en l'expedient, no s'han presentat al·legacions a les mencionades sol·licituds dins dels terminis establits reglamentàriament.  
Vist que, de conformitat amb el mencionat Decret 88/2005, es va traslladar a l'Ajuntament d'Alginet la separata del projecte de la instal·lació sol·licitada a l'efecte de donar la seua conformitat o l'oposició i establir, si és el cas, les condicions tècniques procedent, i ha contestat indicant en els seus escrits, en síntesi, el següent:  
- Respecte a la subestació elèctrica, s'estima que no hi ha impediments tècnics per a autoritzar la mencionada subestació, i es té en compte que la instal·lació millorarà substancialment el subministrament d'energia elèctrica en tota la zona. S'assenyala, així mateix, que es realitzen els tràmits respecte a la llicència d'obres i d'activitat per a la instal·lació elèctrica sol·licitada, i es conclou que el polígon 19, parcel·la 25, en el qual s'ubica la subestació elèctrica projectada està classificat com a sòl no urbanitzable de protecció especial agrícola, segons el PGOU d'Alginet.  
L'empresa sol·licitant coneix i accepta els informes referits de l'Ajuntament d'Alginet.  
Vist que pel Servici Territorial d'Energia de València i en aplicació del que establix la legislació sobre impacte ambiental, es va remetre la documentació procedent, a fi de ser sotmesa a la corresponent avaluació d'impacte ambiental. En el transcurs de la referida avaluació, es va informar al Servici Territorial d'Energia per part de la Direcció General de Gestió del Medi Natural de la Conselleria de Medi Ambient, Aigua, Urbanisme i Habitatge, que l'Àrea de Planificació del Territori i el Litoral havia emés un informe en matèria d'inundació, on s'indica que la instal·lació no és autoritzable, ja que està en la parcel·la afectada per risc d'inundació i és sòl no urbanitzable, i queden per esmenar els mencionats aspectes.  
  
Vist l'escrit presentat per Iberdrola Distribución Eléctrica, SAU, en l'expedient ATASCT/2008/709/46 de 07.05.2010, en el qual se sol·licita la Declaració d'Utilitat Pública, en concret, de les instal·lacions l'autorització administrativa de les quals es pretén i s'adjunta per a la seua aprovació l'annex al projecte tècnic inicial de l'esmentada instal·lació, firmat pel tècnic competent i visat pel col·legi oficial corresponent de 12 de març de 2010.  
Vist que del contingut de l'expedient es desprén que la presentació del mencionat annex al projecte per a la seua aprovació, es produïx com a conseqüència de l'informe de la Conselleria de Medi Ambient, Aigua, Urbanisme i Habitatge en matèria d'inundació, on s'indica que la instal·lació no és autoritzable, ja que està la parcel·la afectada per risc d'inundació, i consta la remissió del Servici d'Avaluació d'Impacte Ambiental de la mencionada Conselleria al Servici Territorial d'Energia de l'informe favorable referit a la nova ubicació projectada.  
  
Vist que en l'annex presentat per a la seua aprovació, la ubicació de la nova subestació transformadora de 132/20 kV, denominada ST Alginet, es projecta en el polígon 19, parcel·la 183, del terme municipal d'Alginet, a la província de València, el titular de la qual és Suministros Especiales Alginetenses Coop. V.  
Vist que va ser realitzada la informació pública de la mencionada sol·licitud als efectes previstos en l'article 9 del Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, en l'article 144 del Reial Decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia, en l'article 9 del Reial Decret Legislatiu 1/2008, d'11 de gener, pel qual s'aprova el Text Refós de la Llei d'Avaluació Ambiental, en el Decret 162/1990, de 15 d'octubre, pel qual s'aprova el Reglament d'Impacte Ambiental modificat pel Decret 32/2006, de 10 de març, i en el Decret 120/2006, d'11 d'agost, pel qual s'aprova el Reglament de Paisatge de la Comunitat Valenciana, i s'ha realitzat la seua publicació en el Diari de la Comunitat Valenciana de 26 de juliol de 2010, en el Butlletí Oficial de la Província de València de 12 de juliol de 2010, en el diari ABC de 21 de juliol de 2010 i en el tauler d'anuncis de l'Ajuntament d'Alginet, únic en el terme municipal del qual radiquen els béns o drets afectats per les instal·lacions.  
  
D'acord amb la documentació que hi ha en l'expedient, no s'han presentat al·legacions a les mencionades sol·licituds dins del termini establit reglamentàriament.  
Vist que consta en l'expedient un informe de l'Ajuntament d'Alginet amb registre d'entrada d'esta Direcció General d'Energia de 24.03.2011, per mitjà del qual després d'exposar els antecedents que considera, emet un informe de compatibilitat urbanística favorable amb la instal·lació elèctrica sol·licitada.  
Vist que d'acord amb el que establix el referit Decret 88/2005, de 29 d'abril, es va remetre la separata de l'annex de la instal·lació corresponent a les distintes administracions, organismes i empreses de servici públic o d'interés general afectats per la instal·lació elèctrica, a fi que emeteren, si procedia, les condicions oportunes, concretament a l'empresa Telefónica de España, SA, i s'ha remés la contestació a l'informe sol·licitat, sense posar inconvenients a la seua execució.  
  
Atés que, amb data 17 de novembre de 2010, la Direcció General de Gestió del Medi Natural de la Conselleria de Medi Ambient, Aigua, Urbanisme i Habitatge va dictar la Declaració d'Impacte Ambiental que estima favorable, només als efectes ambientals i sense perjuí de l'obtenció prèvia de les autoritzacions sectorials que se li aplique, el projecte de subestació transformadora de 132/20 kV ST Alginet, en el terme municipal d'Alginet, sempre que este es desenvolupe amb les previsions del projecte, l'estudi d'impacte ambiental i la resta de documentació que hi ha en l'expedient i amb les condicions de l'apartat segon d'esta, que s'arrepleguen en la part dispositiva de la present resolució.  
  
Vist que el mencionat annex per a l'execució de la instal·lació disposa entre la seua documentació dels plans pertinents a escala adequada, està prou detallat i conté una relació concreta i individualitzada dels béns i drets afectats.  
Atés que la sol·licitud i documentació adjunta tenen una definició i concreció de les característiques tècniques que garantixen la màxima seguretat i la millor funcionalitat de la subestació transformadora, i són estos els paràmetres que condicionen i obliguen principalment a adoptar l'establiment de la instal·lació elèctrica, amb independència de les afeccions que a tercers puguen representar i això sense perjuí d'indemnitzar adequadament estes.  
Atés que d'acord amb l'article 38 del Reial Decret 1955/2000 les instal·lacions l'autorització de les quals se sol·licita constituïxen instal·lacions de distribució elèctrica.  
Atés que d'acord amb el projecte i l'annex presentat, la finalitat sol·licitada és garantir la demanda actual i el seu previsible augment a mitjà termini, com a conseqüència dels desenvolupaments industrials i urbanístics que es produïxen en esta zona geogràfica i això a fi de millorar la qualitat en el subministrament, fiabilitat i una millor disponibilitat de l'actual infraestructura elèctrica existent.  
Atés que el títol VII de la Llei 54/1997, de 27 de novembre, del Sector Elèctric, modificada per la Llei 17/2007, de 4 de juliol, establix que les autoritzacions d'instal·lacions d'energia elèctrica seran atorgades per l'administració, sense perjuí de les concessions i autoritzacions que siguen necessàries, d'acord amb altres disposicions que siguen aplicables i en especial les relatives a l'ordenació del territori i al medi ambient.  
Atés que la sol·licitud ha complit els tràmits establits en la Llei 54/1997, de 27 de novembre, del Sector Elèctric, i en el Reial Decret 1955/2000, d'1 de desembre, pel qual es regulen les activitats de transport, distribució comercialització i procediments d'autorització d'instal·lacions d'energia elèctrica, així com en el Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat.  
  
Atés la Direcció General d'Energia competent per a la resolució del present expedient, d'acord amb el que establix l'article 18 del Decret 117/2007, de 27 de juliol, del Consell de la Generalitat, pel qual s'aprova el Reglament Orgànic i Funcional de la Conselleria d'Infraestructures i Transport.  
Esta Direcció General d'Energia resol:  
  
Primer  
Atorgar a Iberdrola Distribución Eléctrica, SAU, autorització administrativa per a les instal·lacions elèctriques de la nova subestació transformadora de 132/20 kV denominada ST Alginet, en el terme municipal d'Alginet, província de València, i les característiques principals de la qual són:  
- Sistema elèctric de 132 kV:  
És un parc de tipus intempèrie, amb configuració de simple barra partida i interruptor seccionador, dotat de:  
· Dos posicions de línia, composta cada una d'estes per un interruptor automàtic tripolar en hexafluorur de sofre (SF6); un seccionador trifàsic; tres transformadors d'intensitat; un transformador de tensió, i un seccionador trifàsic de connexió a barres.  
· Una posició de partició de barres, equipada amb un seccionador trifàsic i tres transformadors per a mesurament en barres.  
· Interruptors automàtics tripolars d'hexafluorur de sofre (SF6) per a intempèrie.  
· Seccionadors rotatius de tres columnes en les línies.  
· Estructura metàl·lica de columnes i bigues.  
· Malla de terres inferiors amb cable de secció 120 mm².  
· Instal·lacions complementàries d'enllumenat i contraincendis.  
· Obra civil, tancament perimetral a base de malla metàl·lica sobre daus de formigó i edifici amb destinació als elements de control i cel·les, l'estructura del qual és prefabricada de formigó armat (element compartit).  
- Pressupost: 256.186,88 euros.  
  
Segon  
Aprovar l'annex al projecte d'execució per a la nova subestació citada en el punt primer de la present resolució firmat pel tècnic competent i visat pel col·legi oficial corresponent amb data 12 de març de 2010.  
  
La present resolució està sotmesa a les condicions següents:  
  
a) El seu atorgament es realitza sense perjuí de les concessions i autoritzacions que siguen necessàries, d'acord amb altres disposicions que siguen aplicables i en especial les relatives a l'ordenació de territori i al medi ambient.  
b) La instal·lació que s'ha d'executar complirà els reglaments aplicables a este tipus d'instal·lacions, i en particular amb el que establix el Reial Decret 3275/1982, de 12 de novembre, sobre Condicions Tècniques i Garanties de Seguretat en Centrals Elèctriques, Subestacions i Centres de Transformació i les seues instruccions tècniques complementàries. En qualsevol cas, Iberdrola Distribución Eléctrica, SAU, haurà d'observar els preceptes, les mesures i les condicions que s'establisquen en la legislació aplicable a l'activitat de distribució d'energia elèctrica.  
c) Les instal·lacions s'hauran de realitzar segons l'annex al projecte presentat. En el cas que fóra necessari introduir-hi modificacions respecte de la documentació presentada, el titular de la present autorització haurà de sol·licitar a esta Direcció General l'autorització corresponent.  
  
d) El titular de la instal·lació haurà de tindre en compte en l'execució del projecte les condicions imposades pels organismes afectats, totes estes se li van notificar oportunament i van ser acceptades.  
e) El termini d'execució de l'obra serà de dotze mesos comptadors des de l'endemà de l'última de les publicacions oficials de la present resolució. No obstant això, amb anterioritat a l'acabament del mencionat termini, Iberdrola Distribución Eléctrica, SAU, podrà sol·licitar una ampliació d'este per mitjà d'una sol·licitud motivada davant d'esta Direcció General d'Energia.  
f) El titular donarà compte de l'acabament de les obres al Servici Territorial d'Energia de València a l'efecte de la sol·licitud d'autorització d'explotació, a la qual s'adjuntarà un certificat de direcció i final d'obra subscrit pel tècnic facultatiu competent, on s'acreditarà que està d'acord amb els reglaments tècnics en la matèria, segons s'establix en la normativa vigent per als projectes d'instal·lacions elèctriques i igualment respecte a l'autorització administrativa i el projecte d'execució aprovat.  
g) L'administració deixarà sense efecte la present resolució en qualsevol moment en què observe l'incompliment de les condicions imposades en esta.  
h) Condicions d'orde mediambiental establides en la Declaració d'Impacte Ambiental de 17 de novembre de 2010 de la Direcció General de Gestió del Medi Natural:  
1. Es procedirà a la correcta gestió dels residus generats. En este sentit, està prohibida la crema de matèria vegetal (tant vegetació ruderal com cultius eliminats).  
2. Les obres s'adaptaran, si és el cas, al que establisca la Direcció General de Patrimoni Cultural Valencià. L'aparició de jaciments arqueològics o paleontològics determinarà l'obligació de suspendre els treballs, delimitar el perímetre d'afecció i notificar-ho immediatament a la conselleria competent.  
3. Una vegada acabada l'execució del projecte, es restauraran a les seues condicions inicials totes les àrees que s'hagen alterat per motiu de les obres. En particular, si s'afecten infraestructures de reg, s'hauran de reposar tan ràpidament com siga possible.  
4. Les accions incloses en el Programa de Vigilància Ambiental s'hauran de documentar, a l'efecte d'acreditar l'adopció i execució de les mesures preventives i correctores propostes i la comprovació de la seua eficàcia.  
5. Qualsevol modificació o ampliació del projecte presentat, així com si es detectara algun impacte ambiental no previst en l'estudi d'impacte ambiental, hauran de ser comunicats a l'òrgan ambiental competent que establirà, si procedix, l'aplicació de noves mesures correctores.  
  
Tercer  
Declarar, en concret, la utilitat pública de l'establiment de la instal·lació autoritzada en el punt primer de la present resolució, cosa que porta implícita la necessitat d'ocupació dels béns i els drets afectats i implica la urgent ocupació d'estos als efectes de l'article 52 de la Llei d'Expropiació Forçosa, i es concreten en una afecció les finques particulars, amb l'abast i els efectes previstos en l'article 56 de la Llei 54/1997, de 27 de novembre, del Sector Elèctric, i els articles 157.1, 158, 159, 160 i 162.3 del Reial Decret 1955/2000, d'1 de desembre, pel qual es regulen les activitats de transport, distribució, comercialització, subministrament i procediments d'autorització d'instal·lacions d'energia elèctrica.  
  
Quart  
Publicar i notificar la present resolució, d'acord amb el que establix l'article 10 del Decret 88/2005, de 29 d'abril, del Consell de la Generalitat, pel qual s'establixen els procediments d'autorització d'instal·lacions de producció, transport i distribució d'energia elèctrica que són competència de la Generalitat, i es comunica que la publicació d'esta es realitzarà igualment als efectes que determina l'article 59.5 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la seua redacció donada per la Llei 4/1999, de 13 de gener, de modificació de l'anterior, de notificació de la present resolució als titulars desconeguts o amb domicili ignorat o a aquells en què, intentada la notificació, no s'haguera pogut realitzar.  
  
  
Contra la present resolució, que no posa fi a la via administrativa, es podrà interposar recurs d'alçada davant del secretari autonòmic d'Infraestructures i Transport en el termini d'un mes, comptador des de l'endemà de la notificació, d'acord amb el que establix l'article 115 de la Llei 30/92, de 26 de novembre, del Règim Jurídic de les Administracions Públiques i del Procediment Administratiu Comú.  
  
  
València, 1 d'abril de 2011.- El director general d'Energia: Antonio Cejalvo Lapeña.